Broj: 711-I-234-M-11/21-02-8

Zagreb, 29. siječnja 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavak 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), ), **na zahtjev dužnosnice Valentine Postružin, zamjenice općinskog načelnika Općine Luka,** za davanjem mišljenja Povjerenstva, na 113. sjednici, održanoj 29. siječnja 2021.g., daje sljedeće

**MIŠLJENJE**

1. **Na temelju članka 13. stavka 3. ZSSI-a, dužnosnica Valentina Postružin može za vrijeme obnašanja dužnosti zamjenice općinskog načelnika Općine Luka za koju prima volontersku naknadu, obavljati poslove koordinatora projekta „Zaželi – Program zapošljavanja žena“ te po toj osnovi stjecati prihode.**
2. **Na temelju članka 13. stavka 4. ZSSI-a, dužnosnica je obvezna u izvješću o imovinskom stanju dužnosnika prijaviti Povjerenstvu prihode stečene na temelju obavljanja djelatnosti iz točke I. izreke, istekom godine u kojoj su prihodi ostvareni.**

Obrazloženje

Zahtjev za davanjem mišljenja Povjerenstva podnijela je Valentina Postružin, zamjenica općinskog načelnika Općine Luka. U knjigama ulazne pošte zahtjev je zaprimljen pod poslovnim brojem 711-U-359-M-11/21-01-1, dana 25. siječnja 2021.g., povodom kojeg se vodi predmet broj M-11/21.

Člankom 3. stavkom 1. podstavkom 39. ZSSI-a propisano je da su općinski načelnici i njihovi zamjenici dužnosnici u smislu navedenog Zakona, stoga je i Valentina Postružin povodom obnašanja dužnosti zamjenice općinskog načelnika Općine Luka obvezna postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva koje je potom dužno, na zahtjev dužnosnika, dati obrazloženo mišljenje u roku od 15 dana od dana primitka zahtjeva.

Dužnosnica u zahtjevu za davanjem mišljenja navodi da dužnost zamjenice općinskog načelnika Općine Luka obnaša volonterski. Dužnosnica nadalje navodi da Općina Luka kreće u provedbu projekta Zaželi te raspisuje natječaj za zapošljavanje koordinatora projekta na pola radnog vremena. Dužnosnica ni se prijavila na natječaj za navedeni posao te od Povjerenstva traži mišljenje je li navedeno moguće s obzirom na dužnost koju obnaša te treba li se u slučaju da dobije posao odreći naknade koju prima kao zamjenica općinskog načelnika.

Člankom 13. stavkom 2. ZSSI-a propisano je da dužnosnici koji profesionalno obnašaju javnu dužnost za vrijeme njezina obnašanja ne mogu uz naknadu ili radi ostvarivanja prihoda obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev dužnosnika, utvrdi da predmetni poslovi ne utječu na zakonito obnašanje javne dužnosti.

Člankom 13. stavkom 3. ZSSI-a propisano je da prethodno odobrenje Povjerenstva iz članka 13. stavka 2. ZSSI-a nije potrebno za obavljanje znanstvene, istraživačke, edukacijske, sportske, kulturne, umjetničke i samostalne poljoprivredne djelatnosti, za stjecanje prihoda po osnovi autorskih, patentnih i sličnih prava intelektualnog i industrijskog vlasništva, te za stjecanja prihoda i naknada po osnovi sudjelovanja u međunarodnim projektima koje financira Europska unija, strana država, strana i međunarodna organizacija i udruženje.

Člankom 13. stavkom 4. ZSSI-a propisano je da su dužnosnici obvezni prijaviti Povjerenstvu prihode iz stavka 2. i 3. istog članka, odnosno prihode koje ostvaruju obavljanjem drugih poslova i djelatnosti.

Na internetskim stranicama Ministarstva rada, mirovinskog sustava, obitelji i socijalne politike navodi se da je navedeno dana 19. veljače 2020.g. objavilo Poziv na dostavu projektnih prijedloga za „Zaželi – program zapošljavanja žena – faza II“, s početkom zaprimanja prijava od 2. ožujka 2020.g., a Poziv će biti otvoren do 28. veljače 2021.g. Za drugu fazu projekta „Zaželi“ iz Europskog socijalnog fonda predviđeno je minimalno 300 milijuna kuna, a osnovni cilj projekta je pozitivno utjecati na niz različitih aspekata socioekonomskih problema pojedinaca, ali i samih lokalnih zajednica. Cilj je smanjenje nezaposlenosti žena zapošljavanjem u projektu, ali i kroz povećanje zapošljivosti zaposlenih žena nakon završetka projekta te poboljšanje kvalitete života i vaninstitucionalne skrbi uključenih starijih i potrebitih osoba. Na ovaj način utječe se na smanjenje siromaštva i socijalne isključenosti te izravno doprinosi revitalizaciji ruralnih i teško dostupnih područja.

U Pozivu na dostavu projektnih prijedloga “Zaželi – program zapošljavanja žena – faza II” koji je također objavljen na internetskim stranicama Ministarstva rada, mirovinskog sustava, obitelji i socijalne politike navodi se da je isti otvoren do 31. svibnja 2021.g. te se kao prihvatljivi prijavitelji navode jedinice lokalne i područne (regionalne) samouprave i neprofitne organizacije. Obavezni partneri na projektu su regionalni i područni uredi Hrvatskog zavoda za zapošljavanje i Centri za socijalnu skrb, a kao ostali partneri na ovom projektu mogu sudjelovati udruge, jedinice lokalne i područne (regionalne) samouprave pravne osobe vjerskih zajednica, kao i ustanove.

U Pozivu se nadalje navodi da je vrijednost Poziva na dostavu projektnih prijedloga: 736.000.000,00 kn, a udio financiranja iz sredstava EU po pojedinom projektu iznosi 100% prihvatljivih troškova tj. prijavitelji/partneri ne osiguravaju sufinanciranje projekata iz vlastitih sredstava.

Povjerenstvo obrazlaže da bi obavljanje poslova koordinatora projekta „Zaželi – Program zapošljavanja žena“, čiji prijavitelj je Općina Luka, te primanje naknade za isto, predstavljalo stjecanje naknada po osnovi sudjelovanja u međunarodnim projektima koje financira Europska unija koje je, sukladno članku 13. stavku 3. ZSSI-a, dopušteno. Slijedom navedenoga, dužnosnica Valentina Postružin može za vrijeme obnašanja dužnosti zamjenice općinskog načelnika Općine Luka za koju prima volontersku naknadu, obavljati poslove koordinatora projekta navedenog projekta te po toj osnovi stjecati prihode.

Ukazuje se dužnosnici da je sukladno članku 13. stavku 4. ZSSI-a obvezna podnošenjem izvješća o imovinskom stanju dužnosnika prijaviti Povjerenstvu prihode stečene na temelju obavljanja poslova koordinatora navedenog projekta. Prihodi po ovoj osnovi prijavljuju se istekom godine u kojoj su ostvareni.

Slijedom navedenog, Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl.iur.

Dostaviti:

1.Dužnosnica Valentina Postružin, elektronička dostava

2.Objava na internetskoj stranici Povjerenstva

3.Pismohrana